Ilkka, 62, nostaa eläkettä ja käy kokopäivätöissä – ”Kyllä tässä pääsee voitolle”

Jyväskylässä asuva Ilkka Nyyssönen, 62, teki perusteelliset laskelmat ja alkoi nostaa osittaista varhennettua vanhuuseläkettä.

Ict-alalla työuransa tehnyt Ilkka Nyyssönen aloitti osittaisen varhennetun vanhuuseläkkeen nostamisen helmikuussa, heti kun se oli mahdollista. Tämä eläkemuoto korvasi aiemman osa-aikaeläkkeen.

– Ihan aluksi olin pohtinut osa-aikaeläkettä mutta se oli byrokraattinen ja vaikea kaikkine tulorajoineen. Onneksi se korvattiin, Nyyssönen kertoo.

Etukäteen nostettu eläke pienentää Nyyssösen varsinaista eläkettä. Nyyssösen suunnitelmana on kompensoida pienempää eläkettä työskentelemällä 65-vuotiaaksi eli vuoden pidempään kuin hänen henkilökohtainen eläkeikänsä, jolloin eläke karttuu ennalleen.

Katso jutun alussa olevalta videolta, kuinka voit itse tarkistaa työeläkekertymäsi.

Työskentelemällä pidempään Nyyssönen saa sekä osittaisen varhennetun vanhuuseläkkeen nyt sekä täyden vanhuuseläkkeen myöhemmin.

– Aluksi suunnittelin osa-aikaeläkettä. Tein varmaan kuukauden ajan erilaisia laskelmia ja päätin jatkaa täysipäiväisenä työssä, sillä tämä on minulle todella hyvä ratkaisu, sanoo Nyyssönen.

Nyyssöselle eläkejärjestelyn motiivi on raha, sillä eläkkeen nostosta huolimatta hän työskentelee täysipäiväisesti.

– Ajatukseni on ottaa nyt mahdollisimman paljon irti ja sijoittaa varoja varsinaisia eläkepäiviä varten. Kyllä tässä pääsee voitolle, sanoo Nyyssönen.

” Haaveeni on muuttaa Espanjaan, jossa voi ajaa Harrikalla ympäri vuoden. Se haave pitää minua hengissä.

Eläkeyhtiö Ilmarinen kertoi eilen, että jotkut osittaista varhennettua vanhuuseläkettä hakeneet ovat peruneet aikeensa huomattuaan, että käteen jääkin odotettua vähemmän rahaa.

Osittaisen varhennetun osa-aikaeläkkeen nosto korottaa veroprosenttia, etenkin jos jatkaa työntekoa.

– Varmaan kaikki eivät ole hoksanneet selvittää etukäteen verotusta. Tämä eläke on kaksipiippuinen juttu, sillä se ei välttämättä riitä tuloksi jos jää osa-aikaiseksi tai kokonaan eläkkeelle, Nyyssönen sanoo.

Varsinaisille eläkepäiville Nyyssösellä on jo suunnitelma.

– Haaveeni on muuttaa Espanjaan, jossa voi ajaa Harrikalla ympäri vuoden. Se haave pitää minua hengissä. Siellä tulee toimeen suomalaisella eläkkeellä paremmin kuin täällä.